NARIADENIE KOMISIE (ES) č. 256/2009
z 23. marca 2009,
ktorým sa menia a dopĺňajú prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí azoxystrobínu a fludioxonilu v určitých produktoch alebo na nich
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),
keďže:
(1)
Pokiaľ ide o azoxystrobín a fludioxonil, maximálne hladiny rezíduí (MRL) sa stanovili v prílohách II a III k nariadeniu (ES) č. 396/2005, v uvedenom poradí. Pokiaľ ide o azoxystrobín, v kontexte nového povolenia na použitie tohto prípravku na ochranu rastlín na okrúhlici v súlade so smernicou Rady 91/414/EHS z 15. júla 1991 o uvádzaní prípravkov na ochranu rastlín na trh (2) bola podaná žiadosť o úpravu existujúcich MRL v súlade s článkom 6 ods. 1 uvedeného nariadenia. Pokiaľ ide o fludioxonil, žiadateľ v tretej krajine (Spojené štáty), v ktorej povolené použitie tohto prípravku na ochranu rastlín vedie k rezíduám presahujúcim MRL pre granátové jablká, ako sú stanovené v prílohe III k nariadeniu č. 396/2005, podal žiadosť o dovoznú toleranciu MRL v súlade s článkom 6 ods. 2 a 4 uvedeného nariadenia.
(2)
Obidve žiadosti sa posúdili v súlade s článkom 8 uvedeného nariadenia a Portugalsko a Dánsko zaslali Komisii hodnotiace správy.
(3)
Európsky úrad pre bezpečnosť potravín (ďalej len „úrad“) posúdil bezpečnosť navrhovaných MRL pri zohľadnení informácií v žiadostiach a v hodnotiacich správach a vydal odôvodnené stanoviská. Tieto stanoviská zaslal (v súlade s článkom 10 nariadenia) Komisii a členským štátom a zverejnil ich (3).
(4)
Úrad dospel vo svojich odôvodnených stanoviskách k záveru, že všetky požiadavky na údaje boli splnené a že dve úpravy MRL požadované žiadateľmi boli prijateľné, pokiaľ ide o bezpečnosť používateľa, na základe posúdenia vystavenia spotrebiteľa pre 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach látok. Ani celoživotné vystavenie spotrebiteľov prostredníctvom konzumácie akýchkoľvek potravín, ktoré môžu obsahovať tieto dve látky, ani krátkodobé vystavenie spôsobené extrémnou konzumáciou okrúhlice alebo granátových jabĺk neukázali, že existuje riziko prekročenia prijateľného denného príjmu (ADI) alebo akútnej referenčnej dávky (ARfD).
(5)
Na základe odôvodneného stanoviska úradu a vzhľadom na faktory týkajúce sa zvažovanej skutočnosti požadované úpravy MRL spĺňajú požiadavky článku 14 ods. 2 nariadenia (ES) č. 396/2005.
(6)
Nariadenie (ES) č. 396/2005 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Prílohy II a III k nariadeniu (ES) č. 396/2005 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. marca 2009